Document ID: /roh_data/filtered/fineweb-2-filterrobots_roh.jsonl.gz/21086

Communicaziuns Sevgein
Sontgilcrest
Dumengia, ils 12 da zercladur
A Sevgein festivein nus la fiasta da Sontgilcrest anticipadamein.
Devoziun ecumena pils pignets
Ökumenische Kliikinder-Fiir
Radunonza da pleiv
La proxima radunonza da pleiv ha era uonn liug empau pli tard, numnadamein ils 12 da settember 2022.
La suprastonza supplichescha per enconuschientscha e capientscha.
Venderdis sogn - Rapport ella Quotidiana (19.4.2022) da Augustin Beeli
Meditond sin sontga Fossa
L’jamna sontga ei cumbinada tiels cristians cun rituals e ceremonias. Ina da quellas ei la via dalla crusch. Ils da Sevgein ein i quella meditond dil vitg tier la caplutta da sontga Fossa.
«Dad ina staziun a l’autra mein nus en silenzi e schein ir tras il tgau e setschentar quei che nus havein udiu», ha la celebranta Flurina Cavegn-Tomaschett declarau all’entschatta. Vendergis sogn, allas 10.00, ei in triep umens, dunnas ed affons da Sevgein e Castrisch s’entupai sil Piaz – aschia numnan els lur plaz-cadruvi – per ir la via dalla crusch. Igl ei la ceremonia ch’ils catolics fan da Vendergis sogn. Dils reformai eis ei il pli ault ed ell’entira Europa in firau cumandau. L’assistenta pastorala dalla pleiv da Sevgein ha rendiu attent ch’ins seregordi quei gi dalla via dalla crusch che Jesus seigi ius avon 2000 onns. «Per sentir aunc meglier, forsa era per vegnir pli datier a quei ch’el ha sentiu, celebrein nus la via dalla crusch giuado el liber», ha l’assistenta pastorala da Sevgein explicau. La dunna da Pilatus
Il ritual original consista da 14 staziuns ch’ils cartents absolvan per ordinari en baselgia. En Surselva dat ei oz mo pli a Trun ed a Sevgein ina via cun sontgets ora el liber. Quella a Trun meina dil vitg en carauns sin Nossadunna dalla Glisch, quella da Sevgein dil vitg si tier la caplutta da sontga Fossa. Per lezza ha Flurina Cavegn-Tomaschett elegiu uonn ina celebraziun che metta el center las dunnas che han accumpignau Jesus sin sia via dalla crusch.
Inagada ei quei Maria, sia mumma. Lu raquentan ils evangelists da Maria Madleina, ina dallas cumpognas da Jesus. «Ed aunc bia autras fuvan leu, ellas eran vegnidas cun el a Jerusalem», scriva gl’evangelist Marc. Quel numna era ina Veronica che ha purschiu in sudari agl um ch’il pievel haveva catschau els mauns da Pilatus.
La passiun e mort ha entschiet cun arrestar Jesus egl iert dallas ulivas. Enstagl da far tuttas 14 staziuns dalla via dalla crusch ein ils cartents da Sevgein sefermai sis gada duront l’ascensiun teissa mo cuorta. All’emprema staziun han els tedlau quei che gl’evangelist Mattiu ha scret: «Ferton che Pilatus seseva a dertgira, ha sia dunna fatg gir ad el: Buca semischeida els fatgs da quei um gest, pertgei jeu hai giu bia da pitir oz en siemi pervia dad el». La dunna haveva giu ina notg senza ruaus e sentiu intuitivamein che quei Jesus seigi nunculponts. Ella havess saviu perschuader siu consort, lez denton ha temiu las consequenzas e dau liber Jesus alla voluntad dil pievel. Il simbol dil cor scarpau
Cun plirs simbols ein ils participonts dalla via dalla crusch caminai meditond dil crest siado. La purgameina ei stada il simbol dil messadi che la dunna da Pilatus ha vuliu dar a siu consort. E la teila cotschna ha simbolisau il sudari. Veronica ha giu la curascha da dar quel al torturau che purtava sia greva crusch encunter il Calvari. «Veronica, ti has mussau empatia ed eis stada curaschusa. Lai emprender mei da tei, da buca seserrar enviers il pitir dils auters, dad esser activa, cu auters ein passivs.» Il simbol dallas scalgias ha duiu render attent allas dunnas che ha accumpignau Jesus. Ellas eran perschuadidas dil messadi dalla pasch che quei um perdegava. Ussa eran tut lur speronzas disfatgas. Ellas eran perschuadidas da sia innocenza e havevan giu la curascha da restar cul humiliau, tochen sut la crusch.
La tschunavla staziun ei stada avon la caplutta, per la sisavla ein ils participonts entrai. Leu ha la celebranta rendiu attent al sufrir da Maria. Ins s’immagineschi ina mumma che sto mirar tier co siu fegl vegn blasfemiaus, truaus e crucifigaus. Il simbol da quella staziun ei stau in cartun en fuorma da cor scarpau. Sontga Fossa era dil reminent pli baul in enconuschent liug da pelegrinadi. Tochen 5000 cartents vegnevan mintg’onn a Sevgein per survegnir en quei liug confiert e curascha pil mintgagi.
Arrivada si sontga Fossa.Fotos Augustin Beeli Da vendergis sogn ein ils zenns i a Ruma. Era a Sevgein remplazza la sgara ils zenns. Seniester sura ei da veser la caplutta da sontga Fossa.